Nicușor Dan, candidatul dreptei la Primăria București, și Vlad Voiculescu, propunerea Alianței USR PLUS București pentru funcția de viceprimar, au fost prezenți, joi, la Adevărul LIVE, în cadrul ultimului interviu acordat înainte de alegerile locale de duminică, 27 septembrie. Cei doi au vorbit despre prioritățile și planurile lor pentru București, dar și despre eșecurile actualei administrații și miza acestui scrutin. Mesajul lor a fost același: ca oamenii să iasă la vot duminică și să voteze rațional cu singurul candidat care are șansa să o învingă pe Gabriela Firea.

Știri.plus vă prezintă cele mai importante declarații:

Nicușor Dan

Ați vorbit lucruri concrete cu președintele Iohannis?

Am vorbit de fonduri europene, pentru că ăsta e lucrul cel mai important, si din fericire avem contextul ăsta extrem de favorabil, începe un exercițiu financiar 2021 – 2027, și există acest fond de relansare al Uniunii, 2021 – 2023 și după aceea am vorbit de trafic, de mediul de afaceri, de poluare.

Propuneți un parteneriat Guvern – președinte – primar general pentru următorii patru ani?

Președintele e fără îndoială susținătorul oricărui proiect de dezvoltare al Capitalei României.

Ce poate să facă primarul ca să îmi crească mie venitul?

Primarul poate să aducă bani în economie și toate investițiile de care am vorbit, metrou de suprafață, șoseaua de centură, centura verde, semaforizarea inteligentă, reabilitarea liniilor de tramvai, consolidarea clădirilor cu risc seismic, asta înseamnă mulți bani în economie. Pe de altă parte, am promis și vom face achiziții predictibile, e vorba de sute de milioane pe an care înseamnă dezvoltarea economiei locale.

Cum s-a ajuns ca PMP să nu vă mai susțină?

Eu am susținut ca această înțelegere să fie făcută între patru partide și nu între trei. Au existat negocieri, la unele am fost, la altele nu, dar am fost informat de ele. S-a întâmplat că nu s-a ajuns la o înțelegere. eu cred că nu este niciun vinovat aici.

Eu am încredere în electoratul care votează PMP, care e un electorat de dreapta, că o să voteze lucid și rațional, că o să înțeleagă că orice vot dat oricui în afara mea înseamnă un vot pentru Gabriela Firea.

Ați încercat în această lună de campanie să aveți o discuție cu Traian Băsescu prin care să îl convingeți să se retragă din cursă?

Nu am avut o discuție cu Traian Băsescu.

Despre scandalul din Parcul Tineretului, rămâne o întrebare – cum de Nicușor Dan, omul care se luptă pentru spații verzi, s-a luptat acum pentru betoane?

Eu m-am luptat pentru ideea de justiție, care e un drept fundamental și pentru ideea de proprietate, pentru că acolo un om avea o proprietate, pe care nu o contestă nimeni, pe care a extins-o, avea autorizație, și primarul Sectorului 4 a venit și a demolat și extinderea, și propritatea lui inițială, pe care nu a contestat-o nimeni și ăsta a fost un mare act de abuz.

V-a spus vreodată acest cetățean că a dat șpagă ca să își extindă acea proprietate?

Nu, niciodată.

Am acționat împotriva unui abuz pe care l-a confirmat instanța de judecată.

Nu v-ați pus niciodată problema că ați putea fi înregistrat?

Nu mi-am pus problema că o să fiu înregistrat, sincer. Nu am spus nimic altceva decât ce aș fi spus și oficial.

Ați mai fost și cu alți oameni la Avocatul Poporului?

Nu. Am fost cu alți oameni la prefect.

Doamna Firea ironiza aseară această situație (n.r – lipsa apei calde), spunând că de pe 28 septembrie, dacă veți câștiga alegerile, va curge apă caldă chiar și peste cei îmbrăcați în costum. Ce puteți să faceți dvs. din 28 septembrie ca primar ca eu să am apă caldă?

Au fost zile în care un sfert din București nu a avut apă caldă. În primul rând, orice politician când are o problemă ca asta, care nu a fost în stare să o rezolve, și vine cu atitudinea asta disprețuitoare, dispare din viața publică. Nu e posibil să faci mișto de niște oameni pe care i-ai umilit în 2020. A avut bani europeni, nu a fost în stare patru ani să îi ia. A dus RADET-ul în faliment și nu a fost în stare să reabiliteze măcar un km, a făcut 680 de metri de reabilitare de conductă de termoficare pe rețeaua principală din 1.000. În ritmul ăsta, ea ar termina în 400 de ani reabilitarea infrastructurii pentru termoficare.

Tot ce poți să faci e să achiziționezi aparate pentru detectarea avariilor, pe care nici pe astea nu le au. Poți să le achiziționezi atât de repede, pot să achiziționezi materialele pentru reparații de urgență și echipamente pentru oamenii care acționeză și nici echipamentele acestea nu le au. Asta e ce poți să faci pentru iarna care urmează și să îi spui bucureșteanului, când apare o avarie, cu sinceritate cât va dura. Trebuie să începem să facem ceea ce vom putea din primăvară – să luăm banii aceia europeni, să începem procedurile de licitație segment cu segment. Eu ce am promis este că în trei ani și jumătate putem face 300 de km.

Ce ați întreba-o pe Gabriela Firea?

Nu aș întreba-o, i-aș face lista eșecurilor pe care le-a avut. Nu a făcut o parcare, nu a reabilitat un metru de linie de tramvai, pasajul Ciurel. Ce mă frapează cel mai tare e impostura acestui personaj. Eșecul pe trafic, pe poluare, pe consolidarea clădirilor cu risc seismic și aici minciuna uriașă – a spus că a pus în siguranță sute de clădiri, dar de fapt, ea a pus o prelată peste ele. Cum poți să ai un buget de 1 miliard și să intri în faliment? Cum poți să nu atragi fonduri europene pe care le ai la îndemână? După, mi-ar fi plăcut să demontez toate minciunile pe care le-a spus în campania asta, că a atras 1 miliard de euro bani europeni, că a reabilitat 50 de km conductă pe linia principală, că a făcut spitalul metropolitan – a făcut o machetă de plastic și nici măcar studiul de fezabilitate.Miza acestor alegeri este uriașă și este o miză, mai degrabă, mult mai mult pe valori.

Să spunem că ajungeți primar și la ușa dvs. vin Robert Negoiță și Daniel Băluță, realeși. Discutați cu ei?

Fără discuție că voi discuta. Voi fi pregătit să fiu înregistrat, desigur. O să fiu foarte atent ca ei să nu încalce legea, însă pentru ce înseamnă colaborare pe servicii sociale, pe reabilitarea clădirilor cu rism seismic, pe rețeaua școlară evident că trebuie să existe o colaborare.

Credeți că Dana Budeanu mai are și alte înregistrări cu dumneavoastră?

Nu cred că sunt relevante nici cele ieșite până acum.

Câți angajați are Primăria Capitalei?

Angajați ai ei proprii, câteva sute, cu tot, undeva la 35.000. În companiile municipale, acolo este o chestiune separată. Dacă luăm ce se întâmplă în celelalte instituții din subordine și Primăria Capitalei și facem acolo alegeri, sunt convins că câștig cu 80-20.

Mesaj pentru românii nehotărâți.

Sunt niște alegeri pe valori, adică avem de ales între un sistem în care bucureștenii cooperează pentru binele acestui oraș și un sistem care cheltuiește banii publici pentru a-și aduce neamurile în funcțiile publice. Invit bucureștenii să iasă la vot pentru această alegere și să voteze rațional cu singurul candidat care are șansa să o bată pe Gabriela Firea.

Vlad Voiculescu

Care va fi primul proiect pe care îl veți propune ca viceprimar?

Vom lucra împreună, câteva lucruri cred că sunt foate aproape de inima fiecăruia dintre noi, transparență în primul rând, dacă aprinzi lumina, e mai greu de furat.

De ce eu, ca cetățean, aș avea încredere că veți face echipă și nu vă veți faulta reciproc din orgoliu, în următorii patru ani?

Am fost într-o competiție și nu ne-am faultat reciproc, am acționat responsabil cred că fiecare dintre noi. Responsabilitatea asta s-a văzut în toată perioada și cred că primul lucru pe care ar trebui să îl ceară cetățenii de la orice politician. Cred că comportamentul meu, acela de a ma retrage la timp și de a-l susține pe Nicușor Dan e un act de responsabilitate pe care mi-ar fi plăcut să îl văd și de la alți politicieni.

Adică de la PMP

De la Traian Băsescu.

Nu credeți că prin dorința de a respinge PMP din alianța dreptei, îl sabotați de fapt pe Nicușor Dan?

Care e responsabilitatea oricărui politician care candidează? Ar trebui să se uite la rezultat, dacă rezultatul e să o avem pe Firea încă patru ani, ăsta nu e un rezultat care să fie rezonabil. Vorbim despre o lipsă cruntă de responsabilitate.

PNL USR și PLUS nu ar fi trebuit să dea dovadă de mai multă responsabilitate astfel încât să-i ofere PMP-ului un loc în București astfel încât să nu îi încurce candidatura lui Nicușor Dan?

Noi nu avem o alianță electorală cu PNL, Alianța USR PLUS cu PNL au agreat să aibă candidați unici, îl susținem și noi de la Alianță și PNL pe Nicușor Dan în calitate de candidat independent, avem candidați unici, dar candidăm pe liste separate, deci noi suntem într-o competiție electorală, nu există această mare alianță a dreptei.

Dvs., PLUS, v-ați opus ca PMP să fie parte a acestei înțelegeri?

Nu a fost niciodată o discuție serioasă. Nu a fost niciun fel de discuție despre “uite, la sectorul respectiv să îl numim pe x sau pe y”. Niciodată, la nicio discuție la care am fost eu.

Ce va rămâne în urma mandatului dvs. de patru ani ca viceprimar? Un singur proiect să spuneți.

Sper să nu rămână un singur proiect, dar ar trebui să avem niște investiții începute în noi spitale și o coordonare bună a Sănătății în București.

Doamna Firea a încercat un proiect de testare a bucureștenilor. Cum îl vedeți?

Ca mai toate proiectele făcute de doamna Firea, fără cap și fără coadă. Nu există o bază științifică și nu a fost măsurat rezultatul. Ideea de a acorda vouchere din banii bucureștenilor, teste pentru cei care pleacă în Grecia e o gogomănie de la cap la coadă. Care e interesul comunității? Măcar dacă i-ar fi testat pe cei care se întoarceau din Grecia. Așa, e pur și simplu o mită electorală, nimic mai mult.

De ce ar vota lumea Alianța USR PLUS și nu ar vota PNL?

Alianța USR PLUS e singura mișcare politică din România care vine cu alt tip de oameni și cu un program serios de reformă structurală profundă și de schimbare profundă a clasei politice.

Cum îi convingeți pe cei nehotărâți să iasă la vot și să vă voteze?

Ar trebui să răspundem în sinea noastră la câteva întrebări: suntem mulțumiți cu direcția în care merg lucrurile? Eu nu și de asta m-am implicat. Credem că actuala administrație poate mai mult? Eu cred că nu. Au fost patru ani grei pentru mulți dintre noi. Sursa puterii politice sunt alegerile locale. Dacă vrem să schimbăm ceva la nivelul întregii Românii, avem nevoie de schimbare în fiecare loc din țară și în București, în special.

Cum vă explicați totuși că Gabriela Firea e umăr la umăr cu Nicușor Dan în sondaje, după patru ani de critici?

Patru ani de treabă făcută prost la primărie, dar în același timp patru ani de manipulare continuă, în care Gabriela Firea a făcut ceea ce făcea și înainte. Gabriela Firea vine din școala unui anumit trust de presă și vine din PSD. Astea sunt cele două lucruri pe care s-a specializat Gabriela Firea.

Luați în calcul să fiți viceprimarul Gabrielei Firea?

Ideea că Gabriela Firea ar putea să continue după acest mandat mi se pare o jignire pentru noi toți.

Sunteți de acord cu continuarea programelor începute de Gabriela Firea?

Cu condițiile menționate mai devreme, să fie științific valide și trebuie să măsurăm succesul, impactul real pentru societate.

Ce mesaj le transmiteți românilor nehotărâți și membrilor de partid?

O să preiau un mesaj pe care l-a transmis Adrian Albu, un coleg de-al meu din PLUS, este un supraviețuitor de la Colectiv, care și-a pierdut sora și verișoara la Colectiv, și acum candidează pentru Consiliul de la Sectorul 2. Spune un lucru care mi se pare foarte relevant – “haideți să facem într-un fel să nu ne mai simțim victime, pentru asta trebuie să ne luăm soarta în mâini” și cred că asta trebuie să facem cu toții.

PLUS nu este partid parlamentar,

deci nu beneficiază de subvenții